- Det bliver dejligt. Simpelthen. Jeg har glædet mig til at komme i omdrejninger igen. Sådan siger Alice Swartz fra Aabybro, som torsdag formiddag var klar til sin første tur i fitnesscenteret efter tre måneders coronanedlukning. - Jeg har gået, gået og gået. Jeg har gået rigtig mange ture, men det er jo ikke det samme, siger Alice Swartz om de tre måneder, hvor hendes faste fitnesscenter, LOOP Fitness i Aabybro, har været tvunget til at holde lukket for at minimere risikoen for coronasmitte. Fitnesscentrene har som en del af den seneste genåbningsfase haft lov til at åbne siden i mandags. Det er dog først fra torsdag, at flere af de store fitnesskæder er blevet klar med de forholdsregler, de stadig skal tage. - Hvert medlem skal tage en spritflaske og en klud, og når de bruger maskinerne, så skal de spritte maskinen af, inden de benytter den, siger centerleder Lone Johansen fra LOOP Fitness i Aabybro. Mere plads og masser af sprit I LOOP-centeret i Aabybro må der højst være 18 personer ad gangen. Derudover skal der sprittes af jævnligt og holdes afstand. - Vi har flyttet vores maskiner, så der er to meter mellem hver maskine, og vores medlemmer må kun bruge hver anden maskine. Så det er noget, vi som medarbejdere skal holde øje med, fordi det er jo en opstart, som vores medlemmer skal vænne sig til, siger Lone Johansen. - Det er helt fint. Det skal vi jo bare lære, og så kører det bare derudaf, når vi lige sørger for at spritte af og holde afstand, siger Alice Swartz. Tid til at komme af med 'coronakilo' Medlemmerne i LOOP har set frem til, at de igen kunne komme ned i centeret og komme af med nogle af de ekstra kilo, der måske er kommet til i løbet af coronatiden. Men de træningshungrende nordjyder væltede ikke ind torsdag morgen. - Vi havde regnet med, at der ville være flere, der startede op, men jeg tror, vores medlemmer afventer lidt. Så tror jeg også, at der måske er nogen, der har troet, at vi ville blive stormet, så de venter, siger Lone Johansen. Med spritflasken som en fast træningsmakker for medlemmerne og med hyppig rengøring er centerlederen overbevist om, at det er forsvarligt at åbne for træning igen. Om sommeren plejer en del af medlemmerne at sætte deres medlemskab i bero, men indtil videre har der ikke været mange, som har meldt sig ud. - Nu har de haft en lang periode, hvor de ikke kunne motionere, så det kan godt være, at det er årsagen til, at de bibeholder deres medlemskab, siger centerlederen. - Det var godt. Vi skal jo heller ikke overdrive i dag, siger Alice Swartz efter en tur på crosstræneren.
Flere af de store fitnesskæder slog torsdag morgen dørene op til deres centre igen. Efter næsten tre måneders nedlukning har centrene fået lov at åbne, hvis de sikrer god afstand og hyppig rengøring.